ประชุมสภาผู้แทนราษฎร มีมติ 196 ต่อ 194 เสียง งดออกเสียง 15 เสียง คว่ำร่าง พ.ร.บ.สุราก้าวหน้า ฉบับของพรรคก้าวไกล
การประชุมสภาผู้แทนราษฎรนัดแรก วันนี้ (2 พ.ย.65) พิจารณาร่างพระราชบัญญัติภาษีสรรพสามิต (ฉบับที่ ..) พ.ศ. ... หรือที่เรียกว่าร่างพระราชบัญญัติสุราก้าวหน้า ซึ่งคณะกรรมาธิการวิสามัญพิจารณาเสร็จแล้ว ในวาระที่ 2 และวาระที่ 3 โดยร่างพระราชบัญญัตินี้ มีทั้งสิ้น 7 มาตรา สาระสำคัญคือ การเปิดโอกาสให้ผู้ผลิตรายย่อยสามารถผลิตสุราและจำหน่ายเองได้ เพื่อลดการผูกขาดจากกลุ่มทุน กระจายรายได้และเพิ่มการแข่งขันในตลาด รวมถึงเป็นตัวเลือกให้กับผู้บริโภคเพิ่มขึ้น สมาชิกอภิปรายกันมากในมาตรา 3 แก้ไขมาตรา 153 ของพระราชบัญญัติภาษีสรรพสามิต พ.ศ.2560 เกี่ยวกับการขออนุญาตผลิตสุรา เพื่อการค้าหรือมีเครื่องกลั่นสำหรับการผลิตสุราเพื่อการค้าไว้ในครอบครอง ต้องยื่นคำร้องขออนุญาตและต้องเป็นไปตามหลักเกณฑ์และเงื่อนไขที่กฎกระทรวงกำหนด แต่ต้องไม่มีการกำหนดคุณสมบัติของกำลังการผลิตและแรงม้าเครื่องจักร ทุนจดทะเบียนและจำนวนพนักงาน โดยสมาขิกยังแสดงความเห็นเปรียบเทียบกับกฎกระทรวงการผลิตสุรา พ.ศ.2565 ซึ่งลงประกาศในราชกิจจานุเบกษา เมื่อวันที่ 1 พฤศจิกายน 2565 ที่สนับสนุนการแก้ไขของกรรมาธิการฯ จะขัดกับมาตรา 3 หรือไม่ เพราะยังมีเนื้อหาที่กีดกันการแข่งขันการผลิตสุราที่เสรีและเป็นธรรมอย่างไรก็ตาม หลังใช้เวลาพิจารณารายมาตรากว่า 3 ชั่วโมง ก่อนลงมติเห็นชอบรายมาตราในวาระที่ 2 แล้วเสร็จ จากนั้นในวาระที่ 3 ลงมติทั้งฉบับ ซึ่งที่ประชุมมีมติเห็นด้วยคะแนน 177 เสียง ไม่เห็นด้วย 173 เสียง และงดออกเสียง 11 เสียง นายณัฐพงษ์ เรืองปัญญาวุฒิ ส.ส.กรุงเทพมหานคร พรรคก้าวไกล จึงขอใช้สิทธิ์ตามข้อบังคับการประชุมให้มีการลงมติใหม่เนื่องจากคะแนนเห็นด้วยและไม่เห็นด้วยห่างกันไม่ถึง 25 คะแนน จึงนับคะแนนใหม่อีกครั้งด้วยการขานชื่อผลการลงมติปรากฎกว่าที่ประชุมมีมติเห็นด้วย 194 เสียง ไม่เห็นด้วย 196 เสียง และงดออกเสียง 15 เสียง ส่งผลให้ร่างกฎหมายนี้ตกไป